Petroljoggie, veiligheidswag tydens transitorooftog geskietArgieffoto: Nico Strydom ŉ Petroljoggie en ŉ veiligheidswag is Donderdagoggend tydens ŉ gewapende roof by ŉ vulstasie geskiet. Nick Dollman, woordvoerder van Netcare 911, het gesê paramedici is omstreeks 07:45 na die vulstasie in Azaliastraat in Dobsonville Tuine in Soweto ontbied. “Verskeie mans het by die vulstasie opgedaag en op ŉ gepantserde geldwa toegeslaan. ŉ 32-jarige petroljoggie is tydens die voorval geskiet en was in ŉ ernstige toestand,” het Dollman gesê. Die man is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling. “ŉ Veiligheidswag is ook tydens die voorval in die arm geskiet en was in ŉ stabiele toestand. Twee ander wagte is aangerand en het matige beserings opgedoen.” Al vier slagoffers is deur die Johannesburgse nooddienste na hospitale geneem. Kapt. Mavela Masondo, polisiewoordvoerder, het die rooftog bevestig en gesê die verdagtes het in drie voertuie by die vulstasie opgedaag. ŉ Volskaalse soektog na die verdagtes is van stapel gestuur. Niemand is nog in verband met die voorval in hegtenis geneem nie.